"Il-kontroll tal-każi jiddependi mill-imġiba tal-poplu kollu … irridu nibqgħu nħarsu l-miżuri" Proċess tat-tilqim Waqt il-bullettin bl-aħħar aġġornamenti mediċi indirizzat mis-Supretendent tas-Saħħa Pubblika Charmaine Gauci ħabbret li l-proċess ta' tilqim għaddej b'rittmu tajjeb ħafna. Hija qalet li l-maġġoranza tal-ewwel Cohort tlaqqmu bil-vaċċin u li fl-aħħar jiem beda t-tilqim tat-tieni Cohort. Hija stiednet lill-pubbliku inġenerali biex f'każ ta' diffikultajiet, jew persuni li ma rċevewx appuntament għandhom iċemplu biex jingħataw appuntament. Fl-istess waqt, Gauci appellat għall-prudenza hekk kif il-proċess huwa wieħed twil. Fuq nota pożittiva hija qalet li s'issa qegħdin 15-il ġurnata qabel il-previst fejn jidħol tilqim tal-popolazzjoni. Każi jibdew jonqsu Charmaine Gauci qalet li fl-aħħar jiem il-każi attivi naqsu b'mod konsiderevoli u dan filwaqt li l-fejqan kompla jiżboq il-każi ġodda. Persuni rikoverati għall-kura Is-Supretendent tas-Saħħa Pubblika ħabbret li bħalissa hemm 166 persuna li qegħdin jingħataw assistenza medika u dawn jinsabu kif indikat: 20 persuna fl-ITU Tmien persuni fl-IDU 44 persuna fi swali oħra tal-Isptar Mater Dei Tmien persuni fl-Isptar Boffa Disa' persuni f'St Thomas Hospital 14-il persuna f'Karin Grech 41 persuna fil-Good Samaritan 14-il persuna f'Mount Carmel Tmien persuni fl-Isptar Ġenerali t'Għawdex. Il-kontroll qiegħed fuq l-imġiba tal-poplu Malti Is-Supretendent tas-Saħħa pubblika Charmaine Gauci qalet li kif qegħdin naraw, iċ-ċifri li kellna fl-aħħar ġimgħat jidher li kienu riżultat ta' kuntatti soċjali fi żmien il-festi u b'hekk issa li qegħdin nikkontrollaw is-sitwazzjoni kollox jiddependi mill-pubbliku. Gauci appellat lill-pubbliku inġenerali biex iħares il-miżuri u spjegat li l-kontroll tal-każi jiddependi mill-imġiba tal-poplu Malti u Għawdxi b'mod speċjali issa li għadna għaddejjin bil-proċess tat-tilqim. Intant hija kkonfermat li bħalissa f'Malta hawn 7,788 persuna fi kwarantina. L-ittestjar Hija qalet li l-ittestjar kompla b'diversi metodi u dan hekk kif sa mill-bidu nett tal-pandemija, l-awtoritajiet Maltin saħqu dwar l-importanza tal-ittestjar biex kemm jista' jkun jinqabdu l-każi kemm jista' jkun malajr. Hija fakkret li min iħoss is-sintomi jista' jikkuntattja l-111 jew jibgħat fuq Covidtest.gov.mt.